《莫逐燕》
元代·刘崧

莫逐燕，莫逐燕，燕子清高不寒贱。一生自在食飞虫，不啄稻粱看人面。

常年托巢城市中，文杏梁深杨柳风。乱来华屋已尘土，还访茆檐新主翁。

主翁村居事耕作，种树绕庐延鸟雀。朝朝驱燕出门去，怕见衔泥座中落。

燕子驱去还复来，喽喽告诉声低回。巢成不碍主门户，年年去来解相顾。

不如林间雀与鸟，养成众雏剧如鼠，食汝场上禾与黍。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。